
Kære Juleven


Mit navn er Pelle.


Jeg er en lille panda med en stor rygsæk og et endnu større hjerte.


Jeg bor i en lille hyggelig landsby midt i skoven. I landsbyen bor også mine bedste venner, Puf og Hugo.


I år er noget helt galt… Den store julestjerne på torvets juletræ er forsvundet! Og uden den bliver julen slet ikke den samme for landsbyen. Derfor tager vi ud på et eventyr for at finde julestjernen igen.


Hver dag i december kan du åbne et nyt kapitel og følge med i vores historie.


Når man drager ud på eventyr, ved man aldrig helt, hvad der venter.


På vores tur ud for at finde den forsvundne julestjerne møder mine venner og jeg mange magiske væsener.


De er alle særlige på deres helt egen måde – nogle kloge, nogle sjove og ofte giver de os små ting, som skal hjælpe os videre på vores vej.


Jeg lægger altid tingene trygt ned i min rygsæk, for man ved aldrig, hvornår man får brug for et stykke magi. Og her kommer den største hemmelighed af alle: Magien kan komme helt hjem til dig. Du kan på magisk vis opdage de magiske ting i din egen december måned. Omkring dig, i hånden, i hjertet eller i fantasien - og så vil du vide, at du er en del af eventyret sammen med os. Er du klar? Så lad os tælle ned til juleaften – side for side, dag for dag.


Juleknus fra Pelle

Pelle panda


Pelle er en blød, sort-hvid panda med et stort hjerte og en nysgerrig sjæl. Han elsker at læse bøger, for i bøgerne finder han altid nye verdener og idéer.


Pelle er den, der tør gå forrest, når noget virker lidt uhyggeligt, men han er også den, der altid husker at passe på sine venner.


Han er den, de andre kan stole på, når eventyret bliver svært.


Pelle finder næsten altid en løsning – fordi han tænker sig godt om og lytter til alle.


Han bor i et lille hus med runde vinduer, tæt ved byens torv.


Inde i huset dufter der af te og træ.


På hylderne står bøger i alle farver, og ved døren hænger hans trofaste rygsæk – altid klar til nye eventyr.

Puf pindsvin

Puf er et lille pindsvin med bløde, men strittende pigge, der altid afslører, når han bliver begejstret – eller lidt nervøs.


Han er nysgerrig, fnisende og fuld af gode idéer.


Og selvom han ofte er den mindste i flokken, er han tit den, der finder de snedige løsninger, når de andre går i stå.


Han har en særlig sans for at opdage små spor, som ingen andre lægger mærke til.


Puf bor i en hyggelig lille jordhule under et gammelt egetræ i landsbyen.


Inde i hulen dufter der af tørrede blade og varme kastanjer, og overalt ligger der små samlinger af sten og nødder, som han har samlet gennem tiden.


Selvom Puf kan være lidt forsigtig, finder han altid modet frem, når hans venner har brug for ham.


Han minder os alle om, at selv den mindste kan gøre en stor forskel.









Hugo haj


Hugo er en blå haj med det største grin i hele landsbyen.


Han elsker at lave sjov og finde på lege, mens han spreder godt humør omkring sig.


Når det virkelig gælder, er han en stærk og modig ven, der altid passer på sine venner.


Nogle gange kan han være lidt utålmodig eller klodset – men hans hjerte er altid på rette sted.


Han bor i et hus, der ligner en lille båd, ved kanten af landsbyens sø.


Når vinden blæser, gynger huset lidt på bølgerne.


Indenfor er der farverige puder, skinnende sten, muslingeskaller og andre små havting, som han selv har samlet.

Nille nisse


Nille er en lille blå nisseven med store øjne og en høj, rød hue.


Hun er fuld af energi og har næsten altid et smil på læben.


Hun elsker julens hemmeligheder og ved meget om den magi, der gemmer sig i skoven.


Nille er klog, nysgerrig og god til at finde veje, når andre går i stå.


Selv når noget virker svært, holder hun fast i håbet og minder sine venner om, at de kan klare alt, hvis de hjælper hinanden.


Hun bor i en lille hule, pyntet med granguirlander, glaskugler og lysende lanterner.


Inde i hulen dufter der af gran og honningkager.


På hendes bord ligger små kort og stjerner, der viser hemmelige stier i skoven.

1. december


Den forsvundne julestjerne


Snefnuggene dalede stille ned i morgenstunden over den lille by, hvor Pelle panda boede. Tagene på de små huse glimtede af frost, og fra bageriet på hjørnet duftede der af friskbagte småkager.


Hele byen var pyntet til jul med flettede julehjerter og små lys, der blinkede. På gadedørene hang grønne kranse med røde bånd, og butiksvinduerne var pyntet med store gule stjerner.


Børnene kom løbende fra alle gader. De havde huer og vanter på, og deres kinder var røde af kulde. De fnisede, mens de kastede snebolde på hinanden.


På torvet stod det store juletræ, rank, grønt og ventede på, at det blev jul. Og midt i det hele stod Pelle. Han var pakket godt ind i sin hue, sit halstørklæde og sine varme støvler.


Han trak vejret dybt, så den kolde luft prikkede i næsen. Det var en særlig morgen – det kunne han mærke helt ned i maven.


Som en usynlig magisk kraft blev landbyfolkene pludselig trukket mod det store, ranke, grønne træ på torvet. Der blev stille, og alles blikke rettede sig mod toppen.


”Se!” råbte et af børnene. ”Julestjernen er væk!”


Pelle kneb øjnene sammen. Det var sandt. Øverst på træet, hvor den gyldne julestjerne plejede at skinne, var der kun en tom gren.


”Det er jo helt forkert,” brummede en dyb stemme bag ham. Pelle vendte sig om og så Hugo haj. Han vuggede klodset gennem sneen, mens halen slog snefnug op i luften. ”Hvor er juletræets stjerne?” brummede han igen og rystede sneen af sin rygfinne.


Lidt efter kom Puf pindsvin puslende. Han snøftede lidt og rystede sneen af sine små pigge.


”Det må vi finde ud af,” sagde han stille og beslutsomt, mens han så op på træets top.


Et lille fnis lød bag dem. Pelle vendte sig om – og dér stod en lille blå pelsklump med store øjne og en rød nissehue, spids og høj som et juletræ.


Hun så både fræk og venlig ud.


”Hej,” sagde hun og viftede med sine små arme. ”Jeg hedder Nille. Jeg er en nisseven.”


”Nisseven?” spurgte Pelle.


Nille nikkede stolt og sagde, ”Ja, vi er mange små blå nisser, der passer på julens hemmeligheder. Men nu er noget galt – julestjernen er væk. Uden den kan juleglæden ikke vokse.”


Pelle, Hugo og Puf så på hinanden. De vidste straks, at de måtte hjælpe.


”Så må vi finde den,” sagde Pelle beslutsomt.


”Det bliver ikke let,” hviskede Nille, som om nogen kunne lytte med.


”Julestjernen er gemt bag gåder, prøvelser og magiske steder.” Hun bed sig i læben og kiggede ned på sneen. ”Jeg tror, det er Stormvinden.”


”Stormvinden?” gentog Puf.


”En gammel, fræk vind, der elsker at lege med julemagien. I nat hylede den gennem julelandet, og nu…” Hun pegede på sneen, hvor glitrende små spor snoede sig som tabte perler. ”Nu er julestjernen ikke ét sted længere. Den er spredt ud over hele landet.”


Pelle trak vejret dybt. Han mærkede kulden bide i pelsen, men inderst inde blev han varm. Han vidste, at de måtte gøre noget.


I det samme dukkede to små blå nisser frem bag en snedrive og vinkede til dem. De lignede Nille, men før nogen kunne nå at sige noget, forsvandt de igen.


”I må være modige og holde sammen,” sagde Nille. ”Så kan I finde julestjernen igen. Vi nisser skal nok vise jer den rigtige vej.”


”Så må vi starte nu,” sagde Pelle og så på sine venner. ”Julen skal reddes.”


Og dér, midt på torvet, begyndte deres eventyr. Pelle, Hugo, Puf og nisse Nille – på jagt efter den manglende julestjerne.









2. december


Det magiske snefnug


Næste morgen lå sneen som et blødt tæppe over byen. Skorstenene pustede små skyer af røg op i den klare luft. Fuglene hoppede rundt og ledte efter krummer, mens et egern rodede i sneen efter nødder.


Solen kastede et dejligt lys hen over torvet, hvor Pelle igen stod og stirrede på det store juletræ uden stjerne. Noget i hans mave sagde ham, at magien ikke var langt væk.


Nille var også vågnet og kom løbende hen til Pelle.


”Vi må finde sporene,” sagde hun og lagde sin lille hånd i sneen. Da hun løftede hånden igen, lå der et lysende snefnug, som ikke smeltede.


”Et magisk snefnug!” hviskede Pelle forbløffet.


”Ja,” sagde Nille. ”Det er en ledetråd. Følg det – det viser jer, hvor julens hemmelighed gemmer sig.” Snefnugget løftede sig pludselig fra hendes hånd og svævede, som om det bar usynlige vinger.


Pelle fik et sug i maven, fordi han savnede sine venner. Han ønskede, at de var ved ham lige nu, men i samme sekund hørtes nogle hurtige skridt i sneen bag dem. Før Pelle og Nille nåede at vende sig om, kom Puf og Hugo løbende, alt hvad de kunne, hen over torvet og som sædvanlig var Hugo lidt for ivrig – hans store hale slog fra side til side, og i farten sendte han en hel sky af sne direkte i hovedet på Puf.


”Hey!” fnøs Puf og nøs, så sneen dryssede af ham.


Hugo lo et stille ”Undskyld.”


Puf sukkede, men kunne ikke lade være med at smile. ”Det er godt, du er hurtig, for ellers havde jeg fanget dig i sneen!” Pelle grinede og vinkede dem hen til sig.


”Hvor er det godt, I er her! Vi har fundet et magisk snefnug, og det viser os vej.” Nille nikkede ivrigt, så hendes høje hue blev svajet frem og tilbage.


”Jo flere, vi er, jo stærkere bliver magien. Kom, I må med!”


I det samme væltede Hugo på det glatte underlag. Puf forsøgte at trække ham op igen, men Hugo slog bare et højt grin op, så sneen fløj omkring dem.


”Åh, Hugo!” sagde de alle i kor og rystede sig.


Da de alle fik samlet sig efter Hugos styrt, svævede snefnugget lige foran deres næser, som om det bad dem følge efter. Puf og Hugo trådte nærmere, begge med store runde øjne.


”Det vil have, vi følger efter,” sagde Nille spændt og hoppede et lille hop.


Snefnugget fløj langsomt gennem byen, og de skyndte sig efter. De passerede bageren, hvor duften af kanel og friskbagte småkager lokkede i kulden, og forbi legende børn, der byggede snemænd og kælkede. Men snefnugget tøvede ikke – det ville ud mod skovens mørke kant.


”Skal vi virkelig derud?” spurgte Pelle og mærkede en kulde løbe ned ad ryggen.


”Magien skjuler sig sjældent dér, hvor vejen er nem,” sagde Nille stille.


Vennerne kiggede på hinanden og var ikke i tvivl, sammen satte de af efter snefnugget, der allerede var på vej mod skovens mørke kant.


Inde i skoven, mellem grantræerne, var luften tung og stille. Snefnugget dalede ned og satte sig på en stor firkantet, lidt skæv sten dækket af frost. Pelle blev nysgerrig og strøg sin pote hen over stenen.

